Γιολάντα Σάλντιβαρ

Η **Γιολάντα Σάλντιβαρ** (Yolanda Saldívar, γεννημένη στις 19 Σεπτεμβρίου 1960) είναι Λατινοαμερικανίδα που έγινε γνωστή για την δολοφονία της πρώην φίλης και πρώην συνεργάτιδας της, της τραγουδίστριας Σελίνα Κιντανίγια Πέρεζ (γνωστή και ως "Βασίλισσα της μουσικής Τεχάνο") στην πόλη Κόρπους Κρίστι του Τέξας στις 31 Μαρτίου του 1995. Για το έγκλημα της καταδικάστηκε σε 30 χρόνια φυλάκιση. Ωστόσο βρίσκεται ακόμα στην φυλακή, χωρίς να της έχει επιτραπεί η αποφυλάκιση με όρους.

## Βιογραφία
Η Γιολάντα Σάλντιβαρ γεννήθηκε στις 19 Σεπτεμβρίου του 1960, στο Σαν Αντόνιο του Τέξας. Ήταν το μικρότερο από τα εφτά παιδιά που απέκτησε ο Φρανκ και η Χουανίτα Σάλντιβαρ. Ο πατέρας της ήταν σερβιτόρος στο Τζάκαλα (Jacala), δηλαδή ένα Μεξικανικό εστιατόριο στο Γουέστ Εντ. Στο σχολείο η Γιολάντα συχνά δεχόταν μπόουλινγκ και κοροϊδία από τα άλλα παιδιά λόγω του βάρους της. Αυτό την έκανε αντικοινωνική καθώς κλείστηκε στον εαυτό της και απομονώθηκε από τις κοινωνικές δραστηριότητες. Αυτό είχε σαν αποτέλεσμα να μην κάνει εύκολα φίλους και να μην φοιτά σταθερά σε ένα σχολείο. Συγκεκριμένα άλλαξε τρία δημοτικά σχολεία. Στα μετέπειτα χρόνια η Γιολάντα αρχικά γράφτηκε στο λύκειο Κένεντι, έπειτα μεταφέρθηκε στο λύκειο Χόλμς, μετά στο λύκειο Τζέι, και τελικά το 1979 αποφοίτησε από το λύκειο ΜακΚόλομ, στο οποίο παρακολούθησε και το πρόγραμμα Junior ROTC (*που είναι σχεδιασμένο* *να ενσταλάξει στους μαθητές τις αξίες που πρέπει να έχουν ως πολίτες, το πως πρέπει να ασκούν την ηγεσία όπου είναι απαραίτητο και τέλος να μάθουν πόσο σημαντικό είναι να αναλαμβάνουν προσωπικές ευθύνες*). Στο λύκειο η Γιολάντα ήταν συμμαθήτρια με τους μετέπειτα μουσικούς: Ραμίρο "Ραμ" Χερέρα και Εμίλιο Ναβάιρα.

Η Σάλντιβαρ προσπαθούσε να σπουδάσει από το 1980 - 1983, αλλά δεν είχε την οικονομική δυνατότητα για να το κάνει αυτό. Παρακολούθησε όμως κάποια σεμινάρια, καθώς επιθυμούσε να γίνει νοσοκόμα. Τελικά, έγινε δεκτή στο Δημόσιο Πανεπιστήμιο του Τέξας το 1985 στον κλάδο της γενικής ιατρικής. Στη συνέχεια συνέχισε τις σπουδές της στο Κολέγιο Πάλο Άλτο. Εκεί ακολούθησε τον κλάδο της νοσηλευτικής. Ωστόσο ολοκλήρωσε τις σπουδές της στο πανεπιστήμιο Texas A&M International και πήρε το πτυχίο της στις 10 Δεκεμβρίου του 1990. Έπειτα άρχισε να εργάζεται ως μεταπτυχιακή νοσοκόμα στο Γενικό Ιατρικό Νοσοκομείο του Τέξας. Τον Μάρτιο του 1991, έλαβε την άδεια της ως εγγεγραμμένη νοσοκόμα και μέσα σε ένα χρόνο μάζεψε 60.000 δολάρια. Λίγο αργότερα η Γιολάντα παντρεύτηκε και σύντομα αναγκάστηκε να εργάζεται με μερική απασχόληση, επειδή υιοθέτησε τρία παιδιά, ένα από τα οποία ήταν μια ανιψιά της.

Ο εργοδότης της Σάλντιβαρ, ο δερματολόγος Φαουστίνο Γκόμεζ, ο οποίος ήταν ένας από τους εκπαιδευτές της στα φοιτητικά της χρόνια, της έκανε αγωγή ζητώντας από εκείνη 9.200 δολάρια, καθώς ανακάλυψε ότι του είχε κλέψει αυτό το ποσό σταδιακά από το 1983 - 1991. Η αγωγή τελικά διευθετήθηκε εξωδικαστικά. Παρόλα αυτά, η Γιολάντα επέστρεψε στο δικαστήριο μετά από δύο μήνες καθώς η εταιρεία εγγυημένων φοιτητικών δανείων του Τέξας διαπίστωσε ότι εκείνη δεν επέστρεψε ποτέ ένα φοιτητικό δάνειο που είχε λάβει, το οποίο είχε ύψος 7.361 δολάρια. Εκείνη την εποχή, η Σάλντιβαρ είχε αλλάξει δουλειά και δούλευε ως νοσοκόμα στο Νοσοκομείο του Αγίου Λουκά.

### Το φαν κλαμπ της Σελίνα
Η Γιολάντα ήταν λάτρης της Κάντρι και της Τεξ-Μεξ (Τεχάνο) μουσικής από τα μέσα της δεκαετίας του 1980. Παρόλο που η τραγουδίστρια Σελίνα υπηρετούσε αυτό το είδος μουσικής, η Σάλντιβαρ την υποτιμούσε καθώς υποστήριζε ότι τα τραγούδια της δεν ήταν του γούστου της. Μάλιστα δεν ήταν λίγες οι φορές που η Γιολάντα είχε ενοχληθεί επειδή η τότε έφηβη Σελίνα είχε κερδίσει βραβεία, για τα οποία ήταν επίσης υποψήφιοι πιο έμπειροι και μεγαλύτερης ηλικίας καλλιτέχνες. Εντούτοις η γνώμη της άλλαξε μέσα σε ένα βράδυ του έτους 1991, όταν εκείνη έκανε το χατίρι στην ανιψιά της και την πήγε να παρακολουθήσουν μαζί μια από τις συναυλίες της Σελίνα. Μετά από αυτή την εμπειρία η Γιολάντα απέκτησε εμμονή με την Σελίνα. Δεν της έφτανε να συναντήσει για λίγο την τραγουδίστρια όπως έκαναν μετά τις συναυλίες της οι περισσότεροι θαυμαστές της ή να αποκτήσει κάποιο αυτόγραφο της. Αντίθετα είχε ως υψηλό της στόχο να την γνωρίσει προσωπικά και να γίνουν φίλες. Για να το πετύχει αυτό σκέφτηκε να δημιουργήσει ένα φαν κλαμπ στο Σαν Αντόνιο, και να αναλάβει την οργάνωση και την διοίκηση του. Έτσι βρήκε το τηλέφωνο του πατέρα της Σελίνα, δηλαδή του Αμπραάμ Κιντανίγια, ο οποίος ήταν και ο μάνατζερ της τραγουδίστριας, και άρχισε να του τηλεφωνεί επανειλημμένα προσπαθώντας να τον πείσει για την ιδέα της. Του άφησε τελικά 15 μηνύματα στον τηλεφωνητή του. Ο Αμπραάμ ενώ αρχικά ήταν διστακτικός, τελικά υπέκυψε στα αιτήματα της Σάλντιβαρ και της ανέθεσε την περαιτέρω προώθηση της καριέρας της Σελίνα μέσω της δημιουργίας του φαν κλαμπ. Έτσι, μέσα σε λίγους μήνες η Γιολάντα μέσω του φαν κλαμπ, πέτυχε και τον κύριο στόχο της, εφόσον γνώρισε τη Σελίνα και σύντομα έγιναν φίλες. Έτσι άφησε την δουλειά της στο νοσοκομείο και προσκολλήθηκε μόνο στο φαν κλαμπ.

Η Σάλντιβαρ έγινε το “δεξί χέρι” της Σελίνα και συχνά απαιτούσε να την συνοδεύει στις περιοδείες της. Με όλες τις πράξεις της, η Γιολάντα αποκάλυπτε ότι προσπαθούσε να εντυπωσιάζει την τραγουδίστρια και μάλιστα ήταν διατεθειμένη να κάνει τα πάντα για να τραβήξει την προσοχή της Σελίνα. Στην ουσία σκοπός της ήταν να κάνει την νεαρή καλλιτέχνη να αισθάνεται ότι η Γιολάντα της ήταν απολύτως απαραίτητη για το καθετί. Στο τέλος η Σελίνα έφτασε στο σημείο να την εμπιστεύεται τόσο πολύ που στα τέλη του 1994 της ανέθεσε επίσης την εποπτεία και την διαχείριση της αλυσίδας των δύο μπουτίκ ρούχων που περιλάμβανε το καθένα από ένα μικρό κομμωτήριο και άνηκαν στην τραγουδίστρια, με την επωνυμία Selena Etc. Επιπλέον, στην Γιολάντα δόθηκε η εξουσιοδότηση να γράφει και να εξαργυρώνει επιταγές, καθώς και η πρόσβαση σε τραπεζικούς λογαριασμούς που σχετίζονταν με το φαν κλαμπ και τις μπουτίκ. Τέλος η τραγουδίστρια της έδωσε ένα κλειδί του σπιτιού της, καθώς την θεωρούσε πλέον πολύ σημαντική στην ζωή της.

Εν το μεταξύ όμως συνέχιζε να διαχειρίζεται και το φαν κλαμπ φαινομενικά με επιτυχία. Μέχρι το 1993 ο αριθμός των μελών του φαν κλαμπ είχε φτάσει τα 1.500 άτομα. Μάλιστα μέχρι τις αρχές του 1995 είχε πάνω από 7.000 μέλη με αποτέλεσμα να είναι ένα από τα μεγαλύτερα φαν κλαμπ του Σαν Αντόνιο. Επίσης, τα μηνιαία έσοδα του ανέρχονταν σε αρκετές χιλιάδες δολάρια. Εκείνη την περίοδο, η Γιολάντα Σάλντιβαρ και κάποιοι από τους υπαλλήλους που εργάζονταν σε μια από τις μπουτίκ, αποφάσισαν να μαζέψουν χρήματα και να κάνουν στην Σελίνα δώρο ένα χρυσό δαχτυλίδι, το οποίο κατασκευάστηκε ειδικά για τα γενέθλια της τραγουδίστριας.

## Η δολοφονία της Σελίνα
Οι υπάλληλοι των μπουτίκ δεν έβλεπαν με καλό μάτι την Γιολάντα, καθώς πίστευαν ότι δεν είχε και τόσο αγνά κίνητρα αφού οι ενέργειες της φανέρωναν αρκετά προειδοποιητικά σημάδια εμμονής. Όσο περισσότερο την παρατηρούσαν δίπλα στην τραγουδίστρια, τόσο συνειδητοποιούσαν ότι η Γιολάντα την ζήλευε και ήθελε να γίνει σαν την Σελίνα και να αποκτήσει και εκείνη λίγη από την λάμψη της. Δεν ήταν λίγες οι φορές που είχε ανακατεύει και στα προσωπικά της Σελίνα, με το πρόσχημα ότι ενδιαφέρεται μόνο για την ευτυχία της. Όμως οι περισσότεροι την θεωρούσαν πολύ κτητική και έβλεπαν ότι έβρισκε συνεχώς αφορμές για να απομακρύνει την τραγουδίστρια από τους υπόλοιπους υπαλλήλους. Η δικαιολογία της γι' αυτή της την στάση ήταν πως “*δεν ήθελε η Σελίνα να φορτώνεται με ασήμαντες έγνοιες*”.

Ωστόσο οι υπάλληλοι μέσα στους οποίους ήταν και ο Μάρτιν Γκόμεζ, δηλαδή ο σχεδιαστής των ρούχων των μπουτίκ, δεν έμειναν με σταυρωμένα τα χέρια. Έπιασαν αρχικά την Σελίνα και της αποκάλυψαν ότι η Σάλντιβαρ ήταν «ύπουλη, διπρόσωπη και κυκλοθυμική» αλλά εκείνη δεν τους πίστεψε. Έπειτα μίλησαν με τον Αμπραάμ και τον ενημέρωσαν για την περίεργη στάση της Γιολάντα, καθώς υποστήριξαν ότι εκείνη ήταν «ευγενική» μαζί τους μόνο όταν η Σελίνα ήταν μπροστά, και ότι τους φερόταν απαίσια όταν η τραγουδίστρια έλειπε. Επίσης του ανέφεραν ότι εκείνη απέλυε όποιον υπάλληλο δεν συμπαθούσε και πολλές φορές για ασήμαντη αφορμή. Τέλος του εξέφρασαν τις υποψίες τους ότι εκείνη έκλεβε χρήματα από τις μπουτίκ. Επιπρόσθετα, αρκετοί θαυμαστές και μέλη του φαν κλαμπ άρχισαν να παραπονιούνται με επιστολές ή τηλεφωνικά ότι δεν είχαν λάβει ποτέ το μπλουζάκι με το λογότυπο της Σελίνα, το CD της, πληροφορίες για τα πλάνα συναυλίων,  φωτογραφίες της τραγουδίστριας και το αυτόγραφο της Σελίνα, παρόλο που είχαν πληρώσει την σχετική συνδρομή των 22 δολαρίων. Ο Αμπραάμ όπως ήταν λογικό θορυβήθηκε και με την σειρά του άρχισε να το ερευνά. Ταυτόχρονα αποφάσισε να κάνει μία συζήτηση με την Σάλντιβαρ για να ακούσει και την δική της πλευρά των γεγονότων. Εκείνη έδειξε έκπληκτη με όλα αυτά και αρνήθηκε όλες τις κατηγορίες. Σαν να μην έφτανε αυτό άρχισε να υπονομεύει όλους τους εργαζόμενους των καταστημάτων κατηγορώντας τους ότι εκείνοι ήταν υπεύθυνοι για όσα συνέβαιναν. Για τους επόμενους μήνες τα πράγματα συνέχισαν ως είχαν, χωρίς καμία από τις  δυο πλευρές να κάνει οποιαδήποτε κίνηση.

Εντούτοις τον Ιανουάριο του 1995 ο Αμπραάμ είχε πλέον αδιάσειστα στοιχεία ότι η Γιολάντα είχε καταχραστεί την εμπιστοσύνη τους και τους είχε κλέψει επανειλημμένως. Συγκεκριμένα ανακάλυψε ότι σταδιακά είχε αποσπάσει 60.000 δολάρια από τους λογαριασμούς των μπουτίκ και του φαν κλαμπ μέσω πλαστών επιταγών. Τότε μίλησε στην κόρη του για όσα υπήρχαν εναντίον της Γιολάντα. Η Σελίνα έπεσε από τα σύννεφα και αρχικά αρνούνταν να πιστέψει όσα πρόσαπταν στην φίλη και πιο στενή της συνεργάτιδα. Όταν όμως είδε τα στοιχεία έχασε την γη κάτω από τα πόδια της. Στις αρχές του Μαρτίου του 1995, ο Αμπραάμ φρόντισε ώστε η Σάλντιβαρ να έρθει αντιμέτωπη με τις πράξεις της και απαίτησε από εκείνη πλήρη απολογισμό της διαχείρισης των οικονομικών. Εντούτοις αυτή τη φορά η Γιολάντα δεν μπόρεσε να κρατήσει με το μέρος της την Σελίνα, όσα επιχειρήματα και αν σκαρφίστηκε για να εξηγήσει τα αδικαιολόγητα.

Πλέον τα πράγματα είχαν φτάσει στο αποκορύφωμα τους και δεν υπήρχε γυρισμός. Έτσι μετά από έναν πολύ έντονο καβγά που υπήρξε κυρίως μεταξύ της Γιολάντα και του Αμπραάμ, εκείνος προχώρησε στην προφορική απόλυση της και στην λήψη ασφαλιστικών μέτρων. Μετά από αυτές τις νομικές ενέργειες, η Σάλντιβαρ δεν είχε το δικαίωμα να πλησιάζει ή να ενοχλεί με οποιονδήποτε τρόπο την τραγουδίστρια. Μολαταύτα η Γιολάντα δεν έμεινε με σταυρωμένα χέρια και τις επόμενες ημέρες άρχισε να τηλεφωνεί επίμονα στην πρώην συνεργάτιδα της για να την παρακαλέσει να συναντηθούν. Παρόλα αυτά η τραγουδίστρια ήταν αρνητική και δεν δεχόταν τις προσκλήσεις της. Εν τω μεταξύ, στις 13 Μαρτίου, η Γιολάντα αγόρασε ένα περίστροφο τύπου Taurus Model 85 και ειδικές σφαίρες που προκαλούν μεγαλύτερη βλάβη από τις συνηθισμένες, από ένα έμπορο όπλων στο Σαν Αντόνιο. Σαν δικαιολογία για την αγορά του όπλου είπε ότι το χρειαζόταν για προστασία διότι ένας πρώην ασθενής της την απειλούσε. Έπειτα, επειδή δεν είχε ακόμα  απολυθεί επίσημα, ταξίδεψε στο Μοντερρέι του Μεξικού, όπου η Σελίνα σχεδίαζε να ανοίξει μια νέα μπουτίκ, διότι της είχε ανατεθεί σαν τελευταία αρμοδιότητα να επιβλέψει τις διαδικασίες. Εν τω μεταξύ η Γιολάντα κρατούσε μαζί της στην βαλίτσα της, όλα τα οικονομικά αρχεία των επιχειρήσεων της τραγουδίστριας. Κάποια στιγμή όμως κατά τη διάρκεια του ταξιδιού της, η Σελίνα της τηλεφώνησε και της είπε όταν επιστρέψει να φέρει τα αρχεία που μέχρι τότε αρνούνταν πεισματικά να παραδώσει.

Εκείνη δέχτηκε και της ζήτησε να βρεθούν στις 30 Μαρτίου του 1995 σε ένα μοτέλ της αλυσίδας Days Inn στο Κορπους Κρίστι του Τέξας. Η Σελίνα συνοδευόμενη από τον σύζυγος της Κρις, πήγε στο δωμάτιο 158 όπου διέμενε η Γιολάντα, για να παραλάβει τα έγγραφα, παρά το γεγονός ότι η Σάλντιβαρ είχε ζητήσει από την τραγουδίστρια να έρθει μόνη της. Όταν η Σελίνα επέστρεψε σπίτι, συνειδητοποίησε ότι έλειπαν κάποιες τραπεζικές καταστάσεις και έκανε διευθετήσεις με τη Γιολάντα για να παραλάβει τα υπόλοιπα αρχεία την επόμενη ημέρα. Εκείνη την ημέρα διέταξε την οριστική απόλυση της Σάλντιβαρ από όλα τα καθήκοντα της.

Το ιδιο βράδυ η Γιολάντα ισχυρίστηκε στην τραγουδίστρια στο τηλέφωνο ότι αιμορραγούσε πολύ καθώς είχε πέσει θύμα βιασμού κατά την επιστροφή της από το Μεξικό. Έτσι ζήτησε από τη Σελίνα να τη συνοδεύσει στο Περιφερειακό Ιατρικό Κέντρο προτού ολοκληρώσουν την παράδοση των αρχείων. Η κοπέλα δέχτηκε και την επόμενη μέρα εμφανίστηκε μόνη της και την πήγε σε μία τοπική κλινική για εξετάσεις. Οι γιατροί παρατήρησαν ότι η Σάλντιβαρ έπασχε από κατάθλιψη. Όταν την ρώτησαν για την αιμορραγία υποστήριξε ότι είχε λίγη. Αυτό εξόργισε την Σελίνα και είπε στην Γιολάντα ότι της είχε μεταφέρει μια εντελώς διαφορετική εικόνα των γεγονότων από το τηλέφωνο. Τελικά η κλινική τους ζήτησε να πάνε σε νοσοκομείο του Σαν Αντόνιο μια και η Σάλντιβαρ ήταν κάτοικος της εκεί περιοχής.

Έτσι επέστρεψαν στο μοτέλ, όπου η Σελίνα ζήτησε για ακόμα μία φορά τα υπόλοιπα οικονομικά αρχεία. Κατά την διάρκεια της συνομιλίας τους υπήρξε μεγάλη ένταση και αντάλλαξαν σκληρά λόγια. Ένοικοι των διπλανών δωματίων κατέθεσαν αργότερα ότι άκουσαν ξεκάθαρα τις έντονες φωνές των δύο γυναικών

Η Σελίνα της είπε ότι πρόδωσε την εμπιστοσύνη και την φιλία της και δεν ήθελε να έχει καμία σχέση μαζί της πλέον. Τότε η Σάλντιβαρ απαίτησε από την τραγουδίστρια να της επιστρέψει το δαχτυλίδι που της είχε δώσει ως δώρο. Καθώς η Σελίνα έβγαζε το δαχτυλίδι, η Γιολάντα έβγαλε από την τσάντα της το περίστροφο. Η κοπέλα έτρεξε έξω για να γλυτώσει φωνάζοντας για βοήθεια. Η Σάλντιβαρ την ακολούθησε και καθώς την καταδίωκε την πυροβόλησε πισώπλατα αποκαλώντας την "σκύλα".

Η Σελίνα, τραυματίστηκε και ενώ αιμορραγούσε πολύ συνέχισε να τρέχει ζητώντας βοήθεια. Ενώ διέσχιζε την αυλή κατέρρευσε, καθώς η σφαίρα είχε διαπεράσει τον δεξιό της ώμο και είχε κόψει μια αρτηρία. Στις 11:49 κατάφερε να φτάσει στο λόμπι του ξενοδοχείου και είπε με όση δύναμη της είχε απομείνει: "*Με πυροβόλησαν, κλειδώστε την πόρτα*". "*Ποιος σε πυροβόλησε;*" την ρώτησε ένας υπάλληλος του μοτέλ. "*Η Γιολάντα .... 158* " ( εννοώντας τον αριθμό του δωματίου της) απάντησε η Σελίνα και έπειτα λιποθύμησε, κρατώντας ακόμα σφιχτά το δαχτυλίδι στο χέρι της. Οι υπάλληλοι του ξενοδοχείου κάλεσαν ασθενοφόρο και την αστυνομία και προσπάθησαν να της σταματήσουν την αιμορραγία, αλλά χωρίς επιτυχία.

Το ασθενοφόρο έφτασε μέσα σε λιγότερο από τρία λεπτά και οι νοσοκόμοι της έδωσαν τις πρώτες βοήθειες. Έπειτα την μετέφεραν στο Ιατρικό Κέντρο Memorial. Σχεδόν αμέσως ειδοποιήθηκε και η οικογένεια της, οι οποίοι έτρεξαν αμέσως στο νοσοκομείο. Εκείνοι αρχικά νόμιζαν ότι η Σελίνα είχε εμπλακεί σε τροχαίο ατύχημα. Ένας γιατρός τους συνάντησε σε μια αίθουσα αναμονής κοντά στα επείγοντα και τους είπε ότι είχε πυροβοληθεί. Εντούτοις ήταν ήδη πολύ αργά, καθώς η Σελίνα ήταν κλινικά νεκρή. Τελικά κατέληξε στις 13:05 από ακατάσχετη αιμορραγία και καρδιακή προσβολή. Μετά τους πυροβολισμούς, η Γιολάντα μπήκε για λίγο στο δωμάτιο της και έπειτα πήγε στο φορτηγάκι της και προσπάθησε να φύγει από το πάρκινγκ του μοτέλ. Όμως την εντόπισε ένας αστυνομικός και την διέταξε να βγει από το όχημα της. Η Σάλντιβαρ δεν συμμορφώθηκε. Αντίθετα έκανε όπισθεν και πάρκαρε δίπλα σε δύο αυτοκίνητα προσπαθώντας να ξεφύγει. Ωστόσο ένα περιπολικό της έκλεισε το δρόμο. Η Σάλντιβαρ τελικά συνελήφθη εκείνο το βράδυ μετά από εννιάμιση ώρες διαπραγμάτευσης, με τους αστυνομικούς να προσπαθούν να την πείσουν να παραδοθεί. Εκείνη όλο αυτό το διάστημα ήταν κλεισμένη μέσα στο βαν της, έχοντας το περίστροφο στραμμένο στον κρόταφο της και απειλούσε ότι θα αυτοκτονήσει. Επίσης φώναζε κλαίγοντας τα εξής: "*Δεν ήθελα να το κάνω. Δεν ήθελα να σκοτώσω κανέναν. Δεν μπορώ να πιστέψω ότι σκότωσα την καλύτερη μου φίλη*".

Τις επόμενες μέρες, πλήθος ατόμων από τους οποίους οι περισσότεροι ήταν Ισπανόφωνοι, συγκεντρώθηκαν στο μοτέλ που είχε τραυματιστεί θανάσιμα η Σελίνα. Έστησαν πανό που έγραφε "*Θα μας λείψεις Σελίνα"*. Επίσης στο κάτω μέρος της πόρτας του δωματίου 158 που είχε γίνει η συμπλοκή, τοποθέτησαν μπουκέτα με λουλούδια, κεριά και αρκετά χαρτονομίσματα. Λίγες μέρες μετά τον φόνο, η αστυνομία ανακάλυψε ότι στο διαμέρισμα της Σάλντιβαρ, εκείνη είχε διαμορφώσει ένα δωμάτιο «σαν να ήταν βωμός» για την τραγουδίστρια, καθώς ήταν γεμάτο με αφίσες και φωτογραφίες της Σελίνα.

## Δίκη και φυλάκιση
μικρογραφία|Η μονάδα Μάουντεν Βιού, που πλέον ονομάζεται Πάτρικ Ο' Ντανιέλ, και στην οποία είναι φυλακισμένη η Γιολάντα Σάλντιβαρ.
Η δίκη της Γιολάντα παρακολουθήθηκε στενά από την κοινότητα των Λατίνων στις Ηνωμένες Πολιτείες. Αν και δεν μεταδόθηκε ζωντανά από την τηλεόραση, υπήρχαν κάμερες μέσα στο χώρο του δικαστηρίου. Τελικά η δίκη δεν πραγματοποιήθηκε, καθώς οι δικηγόροι της Σάλντιβαρ καταφέραν να την μεταφέρουν στο Χιούστον του Τέξας, αφού έπεισαν τις αρχές ότι η πελάτισσα τους δεν θα μπορούσε να δικαστεί δίκαια στην πατρίδα της Σελίνα.

Πριν από την έναρξη της νέας δίκης, ο τηλεοπτικός σταθμός CNN ανέφερε ότι οι εισαγγελείς αναμενόταν να παρουσιάσουν μια αμφιλεγόμενη ομολογία που υπέγραψε η Γιολάντα και στην οποία αναφερόταν ότι εκείνη πυροβόλησε την Σελίνα "κατά τη διάρκεια μιας έντονης διαφωνίας που είχαν οι δύο γυναίκες, καθώς εκείνη θύμωσε όταν η τραγουδίστρια της επανέλαβε τις κατηγορίες που της είχε προσάψει ο Αμπραάμ. Αυτές αφορούσαν την κλοπή χρημάτων από την μεριά της κατηγορουμένης από τους λογαριασμούς της θανούσας. Από την άλλη, το ίδιο ρεπορτάζ ανέφερε ότι η υπεράσπιση αναμενόταν να παρουσιάσει τη μαρτυρία ενός άντρα ονόματι Ρόμπερτ Γκάρζα, ο οποίος θα ισχυριζόταν ότι "*άκουσε την Σάλντιβαρ να* *αναφέρει ότι ο πυροβολισμός ήταν ατύχημα και ότι η αστυνομία δεν συμπεριέλαβε αυτό το στοιχείο στην γραπτή της ομολογία*".

Στην αρχή της δικής η Γιολάντα υποστήριξε σθεναρά ότι είναι αθώα. Αργότερα ο δικηγόρος της, ισχυρίστηκε ότι η πελάτισσα του δεν είχε σκοπό να σκοτώσει την τραγουδίστρια, αλλά τελικά το όπλο εκπυρσοκρότησε ενώ η Σάλντιβαρ βρισκόταν σε συναισθηματική φόρτιση και επιχειρούσε να αυτοκτονήσει. Ωστόσο, η εισαγγελία απάντησε σε αυτόν τον ισχυρισμό, ότι αν δεχόταν αυτή την υποθετική κατάσταση ως αληθινή, τότε η Γιολάντα ως εκπαιδευμένη νοσοκόμα θα έπρεπε να δώσει αμέσως στην Σελίνα τις πρώτες βοήθειες και έπειτα να καλέσει το 911. Εντούτοις δεν επιδίωξε να κάνει τίποτα από τα δύο.

Στις 23 Οκτωβρίου του 1995, οι ένορκοι συνεδρίασαν για λιγότερο από τρεις ώρες, και τελικά ανακοίνωσαν ότι βρήκαν την κατηγορούμενη ένοχη ανθρωποκτονίας. Τρεις ημέρες αργότερα, στις 26 Οκτωβρίου, η Γιολάντα Σάλντιβαρ καταδικάστηκε σε 30 χρόνια ισόβιας κάθειρξης. Αυτή ήταν η μέγιστη ποινή φυλάκισης που επιτρεπόταν στο Τέξας εκείνη την εποχή. Έτσι, στις 22 Νοεμβρίου του 1995, φυλακίστηκε στην Μονάδα Γκέιτσβιλ (πλέον ονομάζεται Μονάδα Κριστίνα Μέλτον Κρέιν).

Ωστόσο, η Σάλντιβαρ αργότερα μεταφέρθηκε στην Μονάδα Πάτρικ Ο' Ντάνιελ.

## Μετά την καταδίκη
Το περίστροφο της Γιολάντα εξαφανίστηκε μετά τη δίκη. Αργότερα βρέθηκε σε ένα κουτί στο σπίτι της δημοσιογράφου Σάντρα Ομπάλ, η οποία δήλωσε έκπληκτη καθώς δεν είχε συνειδητοποιήσει ότι είχε εκείνη το όπλο. Παρά τις αντιρρήσεις ορισμένων ιστορικών ομάδων, το όπλο κόπηκε σε κομμάτια και πετάχτηκε στις ακτές του Τέξας στον Κόλπο του Κόρπου Κρίστι το 2002, όπως και το δαχτυλίδι.

Εκείνη την περίοδο, η Σάλντιβαρ έκανε αίτηση για επανεξέταση της καταδίκη της. Υποστήριξε ότι είχε κάνει ξανά αίτηση το 2000 στο 214ο Περιφερειακό Δικαστήριο, αλλά αυτή δεν απεστάλη ποτέ στο ανώτερο δικαστήριο. Το αίτημα της τελικά έγινε δεκτό στις 31 Μαρτίου 2008, αν και απορρίφθηκε αργότερα, στην 13η επέτειο του θανάτου της Σελίνα.Εν τω μεταξύ η πρώην νοσοκόμα, μελέτησε το ποινικό δίκαιο μέσα στην φυλακή και τελικά κατάφερε να απέκτησε πτυχίο ως βοηθός δικηγόρου.

Η Γιολάντα έστειλε πολλές αιτήσεις για απόδοση χάριτος. Εντούτοις έλαβε θετική απάντηση για δικαίωμα αναστολής για πρώτη φορά το 2025 μετά από 30 χρόνια στη φυλακή. Αυτή η αίτηση υποβλήθηκε τον Ιανουάριο του 2025 και τελικά απορρίφθηκε στις 27 Μαρτίου του 2025 με δικαιολογία την βίαιη φύση του εγκλήματος της. Επόμενο δικαίωμα για αίτηση αποφυλάκισης θα έχει τον Μάρτιο του 2030. Σε μια ανακοίνωση που δημοσίευσε στο Instagram η οικογένεια της Σελίνα, εξέφρασαν την ευγνωμοσύνη τους προς το Συμβούλιο Χάριτος του Τέξας για την άρνηση της αποφυλάκισης της Γιολάντα Σάλντιβαρ, γράφοντας τα εξής: "*Ενώ τίποτα δεν μπορεί να φέρει πίσω τη Σελίνα, αυτή η απόφαση επιβεβαιώνει ότι η δικαιοσύνη συνεχίζει να υπερασπίζεται την όμορφη ζωή που αφαιρέθηκε από εμάς και από εκατομμύρια θαυμαστές σε όλο τον κόσμο τόσο νωρίς. Η κληρονομιά της Σελίνα είναι η γεμάτη αγάπη και έμπνευση μουσική της. Έζησε με χαρά, προσέφερε ανιδιοτελώς και συνεχίζει να εμψυχώνει γενιές με τη φωνή και το πνεύμα της*".

## Στον λαϊκό πολιτισμό
Την Γιολάντα Σάλντιβαρ υποδύθηκε η ηθοποιός Λούπε Οντιβέρος στην ταινία του 1997 με τίτλο "*Σελίνα*" (*"Selena")*, με πρωταγωνίστρια την Τζένιφερ Λόπεζ στον ρόλο της Σελίνα Κιντανίγια Πέρεζ**.**  Επίσης η ηθοποιος Νταμαγιάντι Κουίνταρ υποδύθηκε την Σάλντιβαρ στην σειρά του 2018 με τίτλο "Τ*ο Μυστικό της Σελίνα*" ("Secret of Selena"), η οποία βασίστηκε σε ένα βιβλίο με το ίδιο τίτλο. Επίσης το 2021 η ηθοποιός Νατάσα Περέζ ενσάρκωσε την Γιολάντα Σάλντιβαρ στην σειρά του Netflix με τίτλο "*Σελίνα: Η Σειρά*"("Selena: The Series"). Τέλος, το 2017 την Σάλντιβαρ υποδύθηκε η ηθοποιός Ε. Α. Καστίλο στο τηλεοπτικό ντοκιμαντέρ με τίτλο "*Ο Φόνος με έκανε διάσημη*" ("Murder Made Me Famous").

## Παραπομπές


Κατηγορία:Σελίδες με μη επιθεωρημένες μεταφράσεις
Κατηγορία:Αμερικανοί δολοφόνοι